Oficiālais Vēstnesis L 289 , 16/11/2000 Lpp. 0008 - 0010



Komisijas Regula (EK) Nr. 2508/2000 (2000. gada 15. novembris), kas nosaka sīki izstrādātus noteikumus Padomes Regulas (EK) Nr. 104/2000 piemērošanai attiecībā uz darbības programmām zivsaimniecības sektorā EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1999. gada 17. decembra Regulu (EK) Nr. 104/2000 par zivsaimniecības produktu tirgus kopīgo organizāciju [1] un jo īpaši tās 9. panta 5. punktu un 10. panta 4. punktu, tā kā: (1) Regula (EK) Nr. 104/2000 ražotāju organizācijām nosaka pienākumu iesniegt darbības programmu piegādes plānošanai un iepriekš regulēt piegādi no to dalībniekiem katra zvejas gada sākumā. (2) Jānosaka darbības programmas saturs, lai ražotāju organizācijas varētu veikt savus pienākumus. Tāpēc ir nepieciešams izvirzīt tirdzniecības stratēģijā, nozvejas plānā un ražošanas plānā norādītās prasības gan zivsaimniecības, gan akvakultūras ražotāju organizācijām. (3) Ražotāju organizācijām jānodrošina iekšējā kārtība, lai nodrošinātu iespēju piemērot darbības programmu. Sodiem jābūt samērīgiem ar pārkāpumiem, un par tiem dalībniekiem jāpaziņo iepriekš. (4) Būtu jāizveido laika grafiks darbības programmu iesniegšanai, ko veic ražotāju organizācijas, un apstiprināšanai, ko veic valsts kompetentās iestādes, lai nodrošinātu efektīvu noteikumu darbību. (5) Ražotāju organizācijām būtu jāpiešķir avanss, lai segtu atsevišķas finansu izmaksas, kas rodas, izveidojot darbības programmas. (6) Ir lietderīgi noteikt, ka zvejas gada beigās jāiesniedz ziņojums par darbības programmas ieviešanu, lai ražotāju organizācija varētu novērtēt tās programmas efektivitāti un valsts iestādes varētu noteikt, vai būtu jāpiešķir finansu kompensācija. (7) Šajā regulā paredzētie pasākumi saskan ar Zivsaimniecības produktu pārvaldības komitejas atzinumu, IR PIEŅĒMUSI ŠO REGULU. I NODAĻA Tirdzniecības stratēģija un nozvejas plāns zivsaimniecības ražotāju organizācijām 1. pants Regulas (EK) Nr. 104/2000 I un IV pielikumā noteiktajām sugām šīs Regulas 9. panta 1. punkta a) apakšpunktā minētajā tirdzniecības stratēģijā iekļauj: a) ražotāju organizācijas reģistrēto dalībnieku skaitu zvejas gada pirmajā dienā, kā noteikts šīs regulas 9. panta 1. punktā; b) to zvejas kuģu skaitu un veidu, kas ir ražotāju organizācijas dalībniekiem zvejas gada pirmajā dienā; c) ražošanas un intervences darbību daudzumu pa sugām iepriekšējā zvejas gadā; d) ražotāju organizācijas kopējo apgrozījumu iepriekšējā zvejas gadā; e) ražotāju organizācijai atbilstoši sugām piešķirtās kvotas; f) procentuālo zivju daudzumu, kas pārdots izsolē vai citā veidā iepriekšējā zvejas gadā; g) stratēģiju to produktu kvalitātes uzlabošanai vai saglabāšanai, ko realizējusi ražotāju organizācija vai tās dalībnieki; h) brīvprātīgu produktu marķēšanu vai citus reklāmas pasākumus; i) piedāvātos jaunus noieta tirgus vai citas komerciālas iespējas. 2. pants 1. Sugas, kas veido nozīmīgu ražotāju organizācijas nozvejas daļu, ir tās sugas, kas sastāda: a) vismaz 5 % ražotāju organizācijas kopējās ražošanas apjoma iepriekšējā zvejas gada laikā daudzuma ziņā vai vērtības ziņā, attiecībā uz sugām, kas ietvertas nozvejas kvotās, kā noteikts saskaņā ar Padomes Regulas (EEK) Nr. 3760/92 [2] 8. panta 4. punktu; vai b) vismaz 10 % ražotāju organizācijas kopējās ražošanas apjoma iepriekšējā zvejas gada laikā daudzuma ziņā vai vērtības ziņā, attiecībā uz sugām, kas nav ietvertas a) apakšpunktā minētajās nozvejas kvotās. 2. Par Regulas (EK) Nr. 104/2000 9. panta 1. punkta b) apakšpunktā minētajām sugām, kas atbilst šī panta 1. punkta prasībām, nozvejas plānā ietver norādošu piegādes grafiku, kas noteikts zvejas gadam un ir balstīts uz sezonas tendencēm (cenu, ražošanu un pieprasījumu) tirgū. 3. Nozvejas plānu var vienkāršot, ja nav grūtību tirgū, jo īpaši attiecībā uz izņemšanu no tirgus. 4. Ja dalībvalstī ražotāju organizācijām ir noteikts nozvejas plāns citā līmenī, ražotāju organizācija var izdarīt atsauci uz šiem plāniem. Taču šādu plānu esamība neatbrīvo ražotāju organizāciju no tālāku pasākumu izveides tās dalībnieku veicamas piegādes regulēšanai, kā norādīts 5. pantā. II NODAĻA Tirdzniecības stratēģija un ražošanas plāns akvakultūras ražotāju organizācijām 3. pants Regulas (EK) Nr. 104/2000 V pielikumā noteiktajām sugām šīs Regulas 9. panta 1. punkta a) apakšpunktā minētajā tirdzniecības stratēģijā iekļauj: a) ražotāju organizācijas reģistrēto dalībnieku skaitu zvejas gada pirmajā dienā, kā noteikts šīs regulas 9. panta 1. punktā; b) ievākto sugu daudzumu iepriekšējā zvejas gadā; c) attiecīgo sugu vidējo pārdošanas cenu iepriekšējā zvejas gadā; d) ražotāju organizācijas kopējo apgrozījumu iepriekšējā zvejas gadā; e) izmantotās audzēšanas metodes; f) ražošanai un pārdošanai labvēlīgākās sezonas; g) stratēģiju to produktu kvalitātes uzlabošanai vai saglabāšanai, ko realizējusi ražotāju organizācija vai tās dalībnieki; h) brīvprātīgu produktu marķēšanu vai citas reklāmas darbības; i) tirgus novērtējumu, ieskaitot piedāvātos jaunus noieta tirgus vai citas komerciālas iespējas. 4. pants Regulas (EK) Nr. 104/2000 9. panta 1. punkta b) apakšpunkta otrajā ievilkumā minētais ražošanas plāns ietver norādošu piegādes grafiku zvejas gadam, kas ir balstīts uz sezonas ražošanas faktoriem un paredzamajām tendencēm tirgū. III NODAĻA Pasākumi, kas piemērojami Regulas (EK) Nr. 104/2000 I, IV un V pielikumā minētajām sugām 5. pants Regulas (EK) Nr. 104/2000 9. panta 1. punktā minētajā darbības programmā norāda iemeslus visām pastāvīgām tirgus grūtībām, kas radušās pēdējā zvejas gadā, un precizē sagaidāmos pasākumus, kas veikti piegādes pielāgošanai. 6. pants 1. Ražotāju organizācijas veic visus nepieciešamos pasākumus, lai censtos labotu situāciju, ja tirgus situācija mainās tā, ka: a) kādā mēnesī tirgū piedāvātā daudzuma procentuālā izņemšana no tirgus palielinās par 5 procentuālā daudzuma punktiem salīdzinājumā ar vidējo procentuālo izņemšanu no tirgus iepriekšējos trīs mēnešos; vai b) rodas kādas citas nopietnas grūtības tirgū. Produktus, kuri izņemti no tirgus, lai saņemtu pārejošo uzkrājumu atbalstu, kā noteikts Regulas (EK) Nr. 104/2000 23. pantā un 24. panta 4. punktā, šajā punktā neņem vērā kā izņemtus no tirgus. 2. Ražotāju organizācija informē dalībvalsts kompetentās iestādes par jebkuriem saskaņā ar 1. punktu pieņemtajiem pasākumiem. Darbības programmas pārskats nav nepieciešams, ja to nepieprasa dalībvalsts kompetentā iestāde. 7. pants Ražotāju organizācija nosaka un visiem tās dalībniekiem dara pieejamu Regulas (EK) Nr. 104/2000 9. panta 1. punkta d) apakšpunktā minēto soda sankciju sarakstu. Soda sankcijas ir samērīgas ar pārkāpumiem. 8. pants Regulas (EK) Nr. 104/2000 9. panta 1. punkta otrajā daļā minētie neparedzētie apstākļi ir gadījumi, kas ir neatkarīgi no ražotāju organizācijas darbībām un iespaido attiecīgo sugu tirgu. IV NODAĻA Procedūras aspekti 9. pants 1. Zvejas gads ilgst 12 mēnešus un parasti sākas 1. janvārī, izņemot gadījumus, kad ir pamatots alternatīvs periods vai sākšanās datums un par to ir panākta vienošanās ar dalībvalsts kompetentajām iestādēm. 2. Ražotāju organizācija iesniedz savu darbības programmu septiņās nedēļās no zvejas gada sākuma. Ražotāju organizācija nekavējoties ievieš programmu. 3. Attiecīgā dalībvalsts apstiprina darbības programmu 12 mēnešos no zvejas gada sākuma. Ja dalībvalsts nosaka ražotāju organizācijai veikt nozīmīgas izmaiņas programmā, laika grafiku apstiprināšanai var pagarināt par divām nedēļām. 10. pants Pēc tam, kad attiecīgā dalībvalsts ir apstiprinājusi darbības programmu, un vismaz četrus mēnešu pēc zvejas gada sākuma tā var piešķir avansu 50 % apmērā no saskaņā ar Regulas (EK) Nr. 104/2000 10. panta 1. punktu ražotāju organizācijai piešķirtās kompensācijas vērtības, ar noteikumu, ka ražotāju organizācija ir iesniegusi nodrošinājumu, kas nav mazāks par 105 % no avansa summas. 11. pants 1. Regulas (EK) Nr. 104/2000 10. panta 2. punkta a) apakšpunktā minētā atbalsta aprēķināšanā izmantoto kuģu skaits ir kopējais ražotāju organizācijas dalībnieku kuģu skaits zvejas gada pirmajā dienā. 2. Regulas (EK) Nr. 104/2000 10. panta 2. punkta b) apakšpunktā minētā atbalsta aprēķināšanā izmantoto ražotāju organizācijas pārstāvību nosaka, balstoties uz datiem no zvejas gada pirms tā zvejas gada, kuram darbības programma ir izveidota. 3. Regulas (EK) Nr. 104/2000 10. panta 1. punkta otrajā un trešajā daļā un minētās regulas VII pielikumā minētais piecu gadu periods ir vienāds ar pieciem zvejas gadiem, kas noteikti šīs regulas 9. panta 1. punktā. 12. pants Ražotāju organizācija izstrādā ziņojumu par tās darbībām un nosūta to dalībvalsts kompetentajām iestādēm septiņu nedēļu laikā kopš zvejas gada beigām. Ziņojumā iekļauj šādu informāciju: a) tirgus ziņojumu ar sugām, kas ietvertas darbības programmā, un kurš koncentrēts uz grūtībām tirgū, kas radušās gada laikā, pieņemtajiem pasākumiem, lai reaģētu uz šīm grūtībām, kā 6. pantā pieprasītie, ietverot piemērotās soda sankcijas un attiecīgos gadījumos iemeslus, kuru dēļ ražotāju organizācija nav varējusi novērst šīs grūtības; b) ražotāju organizācijas noteikumu kopiju pirmajā programmas ieviešanas zvejas gadā un izmaiņas šajos noteikumos pēc tam; c) ražotāju organizācijas saskaņā ar 7. pantu izveidoto soda sankciju sarakstu. 13. pants Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. To piemēro no 2001. gada 1. janvāra. Šī regula uzliek saistības kopumā un ir tieši piemērojama visās dalībvalstīs. Briselē, 2000. gada 15. novembrī Komisijas vārdā — Komisijas loceklis Franz Fischler [1] OV L 17, 21.1.2000., 22. lpp. [2] OV L 389, 31.12.1992., 1. lpp. --------------------------------------------------